﻿© www.teologie.net UTRENIA Întrucât în cele mai multe parohii nu se citesc Ceasurile (1, 3 şi 6), propunem ca în loc de psalmii 19-20 (care apar în Ceaslov la începutul Utreniei, dar n-au nici o legătură cu aceasta, căci se citeau la intrarea împăratului în biserică), să se citească cele mai importante elemente ale Ceasului I, specific primelor ore de dimineaţă, apoi să înceapă Utrenia propriu-zisă cu cei şase psalmi. Deci, preotul va începe Utrenia din altar, zicând: Binecuvântat este Dumnezeul nostru…, iar la strană se vor rosti rugăciunile începătoare, Doamne miluieşte (de 3 ori), Slavă… Şi acum…, apoi Veniţi să ne închinăm… (de 3 ori), Psalmii 5, 89 şi rugăciunea finală a Ceasului I, iar în tot acest timp preotul face cădirea bisericii. Psalmul 5 Graiurile mele ascultă-le, Doamne, înţelege strigarea mea! Ia aminte la glasul rugăciunii mele, Împăratul meu şi Dumnezeul meu, căci către Tine, mă voi ruga, Doamne! Dimineaţa vei auzi glasul meu; dimineaţa voi sta înaintea Ta şi mă vei vedea. Că Tu eşti Dumnezeu, Care nu voieşti fărădelegea, nici nu va locui lângă Tine cel ce vicleneşte. Nu vor sta călcătorii de lege în preajma ochilor Tăi. Urât-ai pe toţi cei ce lucrează fărădelegea; pierde-vei pe toţi cei ce grăiesc minciuna; de bărbatul ucigaş şi viclean se scârbeşte Domnul. Iar eu, întru mulţimea milei Tale, voi intra în casa Ta, închina-mă-voi spre sfânt locaşul Tău, întru frica Ta. Doamne, povăţuieşte- mă întru dreptatea Ta din pricina duşmanilor mei, netezeşte calea Ta înaintea mea. Că nu este în gura lor adevăr, inima lor este deşartă; mormânt deschis – gâtlejul lor, cu limbile lor vicleneau. Judecă-i pe ei, Dumnezeule; să cadă din sfaturile lor; după mulţimea nelegiuirilor lor, alungă-i pe ei, că Te-au amărât, Doamne, şi să se veselească toţi cei ce nădăjduiesc întru Tine; în veac se vor bucura şi Te vei sălăşlui întru ei, şi se vor lăuda cu Tine toţi cei ce iubesc numele Tău. Că Tu vei binecuvânta pe cel drept, Doamne, căci cu scutul bunăvoinţei ne-ai încununat pe noi. Psalmul 89 Doamne, scăpare, Te-ai făcut nouă în neam şi în neam. Mai înainte de facerea munţilor şi de zidirea pământului şi a lumii, din veac şi până în veac eşti Tu. Nu-l întoarce pe om întru cele de jos, Tu, Care ai zis: „Vă veţi întoarce în pământ, fii ai oamenilor”! Că o mie de ani înaintea ochilor Tăi sunt ca ziua de ieri care a trecut şi ca o strajă a nopţii. Deşertăciune vor fi anii lor şi ca iarba vor trece: dimineaţa va înflori şi va trece, seara va cădea, se va întări şi se va usca. Că ne-am sfârşit de urgia Ta şi de mânia Ta ne-am tulburat. Pus-ai fărădelegile noastre înaintea Ta, greşelile noastre ascunse – la lumina feţei Tale. Că toate zilele noastre s-au împuţinat şi în mânia Ta ne-am stins. Anii noştri sunt ca pânza unui păianjen şi zilele vieţii sunt şaptezeci de ani; iar de vor fi în putere – optzeci de ani, şi cei mai mulţi dintre ei – osteneală şi durere, căci trec iute şi noi zburăm. Cine cunoaşte puterea urgiei Tale şi cine măsoară mânia Ta după frica de Tine? Învaţă-ne să socotim bine zilele noastre, ca să ne îndreptam inimile întru înţelepciune. Întoarce-Te, Doamne! Până 1 © www.teologie.net când vei sta departe? Mângâie pe robii Tăi! Umplutu-ne-am dimineaţa de mila Ta şi ne-am bucurat şi ne-am veselit în toate zilele vieţii noastre. Veselitu-ne-am pentru zilele în care ne-ai smerit, pentru anii în care am văzut rele. Şi caută spre robii Tăi şi spre lucrurile Tale şi îndreptează pe fiii lor. Şi să fie lumina Domnului Dumnezeului nostru peste noi, şi lucrurile mâinilor noastre îl îndreptează. Slavă… Şi acum…, Aliluia (de 3 ori), apoi rugăciunea aceasta: Hristoase, Lumina cea adevărată, Care luminezi şi sfinţeşti pe tot omul ce vine în lume, să se însemneze peste noi lumina feţei Tale, ca într-însa să vedem lumina cea neapropiata. Îndreptează paşii noştri spre lucrarea poruncilor Tale, pentru rugăciunile Preacuratei Maicii Tale şi ale tuturor sfinţilor Tăi. Amin. Doamne miluieşte (de 3 ori); Părinte, binecuvântează! Iar preotul, după ce a săvârşit cădirea mare, stând cu cădelniţa în faţa Sfintei Mese, zice îndată: Slavă Sfintei şi Celei de o fiinţă şi de viaţă făcătoarei şi nedespărţitei Treimi, totdeauna, acum şi pururea şi în vecii vecilor. Strana: Amin, apoi se zic următoarele stihuri: Slavă întru cei de sus lui Dumnezeu şi pe pământ pace, între oameni bunăvoire (de trei ori). Doamne, buzele mele vei deschide şi gura mea va vesti lauda Ta (de două ori). Psalmul 3 Doamne, cât s-au înmulţit cei ce mă necăjesc! Mulţi se scoală asupra mea; mulţi zic sufletului meu: „Nu este mântuire lui, întru Dumnezeul lui!” Iar Tu Doamne, apărătorul meu eşti, slava mea şi Cel ce înalţi capul meu. Cu glasul meu către Domnul am strigat şi m-a auzit din muntele cel sfânt al Lui. Eu m-am culcat şi am adormit; sculatu-m-am că Domnul mă va sprijini. Nu mă voi teme de mulţimea poporului, care dimprejur mă împresoară. Scoală, Doamne, mântuieşte-mă Dumnezeul meu; că Tu ai bătut pe toţi ce mă vrăjmăşesc în zadar; dinţii păcătoşilor ai zdrobit. A Domnului este mântuirea, şi peste poporul Tău, binecuvântarea Ta. Şi iarăşi: Eu m-am culcat şi am adormit; sculatu-m-am, că Domnul mă va sprijini. Psalmul 37 Doamne, nu cu mânia Ta să mă mustri pe mine, nici cu urgia Ta să mă cerţi. Că săgeţile Tale s-au înfipt în mine şi ai întărit peste mine mâna Ta. Nu este vindecare în trupul meu, din pricina mâniei Tale; nu este pace în oasele mele, din pricina păcatelor mele. Că fărădelegile mele au covârşit capul meu, ca o sarcină grea au apăsat peste mine. Împuţitu-s-au şi au putrezit rănile mele din pricina nebuniei mele; chinuitu-m-am şi m-am gârbovit până în sfârşit, toată ziua mâhnindu-mă umblam. Că şalele mele s-au umplut de ocări, şi nu este vindecare în trupul meu. Necăjitu-m-am şi m-am umilit foarte, răcnit-am din suspinarea inimii mele. Doamne, înaintea Ta este toată dorirea mea şi suspinul meu de la Tine nu s-a ascuns. Inima mea s-a tulburat, părăsitu-m-a tăria mea şi lumina ochilor mei, şi 2 © www.teologie.net aceasta nu este cu mine. Prietenii mei şi vecinii mei în preajma mea s-au apropiat şi au şezut, iar apropiaţii mei departe au stat. Şi se sileau cei ce căutau sufletul meu, şi cei ce căutau cele rele mie grăiau deşertăciuni şi vicleşuguri toată ziua cugetau. Iar eu ca un surd nu auzeam şi ca un mut ce nu-şi deschide gura sa. Şi m-am făcut ca un om ce nu aude şi nu are în gura lui mustrări. Că în Tine, Doamne, am nădăjduit; Tu mă vei auzi, Doamne, Dumnezeul meu. Că am zis: „Ca nu cumva să se bucure de mine vrăjmaşii mei”, iar când s-au clătinat picioarele mele, împotriva mea s-au semeţit. Că eu spre biciuiri gata sunt, şi durerea mea înaintea mea este pururea. Că fărădelegea mea eu o voi vesti, şi mă voi îngriji pentru păcatul meu; iar vrăjmaşii mei trăiesc şi s-au întărit mai mult decât mine şi s-au înmulţit cei ce mă urăsc pe nedrept. Cei ce îmi răsplătesc rele pentru bune mă defăimau, că urmam bunătatea. Nu mă părăsi, Doamne, Dumnezeul meu, nu te depărta de la mine, ia aminte spre ajutorul meu, Doamne al mântuirii mele. Şi iarăşi: Nu mă lăsa, Doamne, Dumnezeul meu, nu Te depărta de la mine, ia aminte spre ajutorul meu, Doamne al mântuirii mele. Psalmul 62 Dumnezeule, Dumnezeul meu, spre Tine caut dis-de-dimineaţă. Însetat-a de Tine sufletul meu, tânjit-a după Tine trupul meu, în pământ pustiu şi neumblat şi fără de apă. Aşa în locul Cel Sfânt m-am arătat Ţie, ca să văd puterea Ta şi slava Ta. Că mai bună este mila Ta decât viaţa; buzele mele Te vor lăuda. Aşa Te voi binecuvânta în viaţa mea, şi în numele Tău voi ridica mâinile mele. Ca de seu şi de grăsime să se sature sufletul meu, şi cu buze de bucurie Te va lăuda gura mea. De mi-am adus aminte de Tine în aşternutul meu, în dimineţi am cugetat la Tine, că Te-ai făcut ajutorul meu şi întru acoperământul aripilor Tale mă voi bucura; lipitu- s-a sufletul meu de Tine şi pe mine m-a sprijinit Dreapta Ta. Iar cei ce în zadar au căutat sufletul meu, intra-vor în cele mai de jos ale pământului; vor fi daţi puterii sabiei, pradă vulpilor vor fi. Iar împăratul se va veseli de Dumnezeu; Se va lăuda tot cel ce se jură întru El, că a astupat gura celor ce grăiesc nedreptăţi. Şi iarăşi: În dimineţi am cugetat la Tine, că ai fost ajutorul meu şi întru acoperământul aripilor Tale mă voi bucura. Lipitu-s-a sufletul meu de Tine, şi pe mine m-a sprijinit dreapta Ta. Slavă… Şi acum…, Aliluia (de 3 ori); Doamne miluieşte (de 3 ori), Slavă… Şi acum… Psalmul 87 Doamne, Dumnezeul mântuirii mele, ziua am strigat şi noaptea înaintea Ta. Să intre înaintea Ta rugăciunea mea; pleacă urechea Ta spre ruga Mea, Doamne, că s-a umplut de rele sufletul meu şi viaţa mea de iad s-a apropiat. Socotit am fost cu cei ce coboară în groapă; ajuns-am ca un om neajutorat, între cei morţi slobod. Ca nişte oameni răniţi, ce dorm în mormânt, de care nu Ţi-ai mai adus aminte şi care au fost lepădaţi din mâna Ta. Pusu-m-au în groapa cea mai de jos, întru cele întunecate şi în umbra morţii. Asupra mea s-a întărit mânia Ta şi toate valurile Tale 3 © www.teologie.net le-ai adus peste mine. Depărtat-ai pe cunoscuţii mei de la mine, ajuns-am urâciune lor, închis am fost şi n-am putut ieşi. Ochii mei au slăbit de suferinţă. Strigat-am către Tine, Doamne, toată ziua întins-am către Tine mâinile mele. Oare morţilor vei face minuni sau cei morţi se vor scula şi te vor lăuda pe Tine? Oare, va povesti cineva în mormânt mila Ta şi adevărul Tău în locul pierzării? Oare, se vor cunoaşte întru întuneric minunile Tale şi dreptatea Ta în pământ uitat? Iar eu către Tine, Doamne, am strigat şi dimineaţa rugăciunea mea Te va întâmpina. Pentru ce, Doamne, lepezi sufletul meu şi întorci faţa Ta de la mine? Sărac sunt eu şi în osteneli din tinereţile mele, înălţat am fost, dar m-am smerit şi m-am strâmtorat. Peste mine a venit urgiile Tale şi înfricoşările Tale m-au tulburat; înconjuratu-m-au ca apa toată ziua şi m-au cuprins deodată. Depărtat-ai de la mine pe prieten şi pe vecin, şi pe cunoscuţii mei din cauza suferinţei mele. Şi iarăşi: Doamne, Dumnezeul mântuirii mele, ziua am strigat şi noaptea înaintea Ta. Să intre înaintea Ta rugăciunea mea; pleacă urechea Ta spre ruga Mea. Psalmul 102 Binecuvintează, suflete al meu pe Domnul, şi toate cele dinlăuntrul meu – numele cel sfânt al Lui. Binecuvintează, suflete al meu pe Domnul, şi nu uita toate răsplătirile Lui. Pe Cel ce iartă toate fărădelegile tale; pe Cel ce vindecă toate bolile tale. Pe Cel ce izbăveşte din stricăciune viaţa ta; pe Cel ce te încununează cu milă şi cu îndurări. Pe Cel ce umple de bunătăţi dorirea ta; înnoi-se-vor ca ale vulturului tinereţile tale. Milostenii face Domnul şi judecată tuturor celor ce li se face strâmbătate. Cunoscute a făcut căile Sale lui Moise şi fiilor lui Israel voile Sale. Îndurător şi milostiv este Domnul, îndelung-răbdător şi mult-milostiv. Nu până în sfârşit Se va iuţi, nici în veac Se va mânia. Nu după păcatele noastre a făcut nouă, nici după fărădelegile noastre a răsplătit nouă; că după înălţimea cerului de la pământ, a întărit Domnul mila Sa spre cei ce se tem de El. Pe cât sunt de departe răsăriturile de la apusuri, depărtat-a de la noi fărădelegile noastre. În ce chip miluieşte tatăl pe fii, aşa a miluit Domnul pe cei ce se tem de El. Că El a cunoscut alcătuirea noastră; adusu-şi-a aminte că ţărână suntem. Omul – ca iarba, zilele lui – ca floarea câmpului ce va înflori, apoi vântul va trece peste ea şi nu va mai fi, nici nu se va mai cunoaşte locul ei. Dar mila Domnului este din veac şi până în veac, spre cei ce se tem de El şi dreptatea Lui spre fiii fiilor, spre cei ce păzesc legământul Lui şi îşi aduc aminte de poruncile Lui, ca să le facă pe ele. Domnul în cer a gătit Scaunul Său şi Împărăţia Lui peste toţi stăpâneşte. Binecuvântaţi pe Domnul, toţi îngerii Lui, cei tari în putere, care faceţi cuvântul Lui şi ascultaţi de glasul cuvintelor Lui. Binecuvântaţi pe Domnul toate puterile Lui, slujitorii Lui, care faceţi voia Lui. Binecuvântaţi pe Domnul, toate lucrurile Lui; în tot locul stăpânirii Lui, binecuvintează, suflete al meu, pe Domnul. Şi iarăşi: În tot locul stăpânirii Lui binecuvintează, suflete al meu, pe Domnul. 4 © www.teologie.net Psalmul 142 Doamne, auzi rugăciunea mea, ascultă cererea mea, întru adevărul Tău; auzi- mă, întru dreptatea Ta. Să nu intri la judecată cu robul Tău, că nimeni din cei vii nu-i drept înaintea Ta. Vrăjmaşul a prigonit sufletul meu şi viaţa mea până la pământ a smerit-o; aşezatu-m-a întru întuneric, ca pe morţii cei din veac. S-a mâhnit duhul în mine şi inima mea s-a tulburat. Adusu-mi-am aminte de zilele cele de demult; cugetat-am la toate lucrurile Tale, la faptele mâinilor Tale m-am gândit. Întins-am către Tine mâinile mele, sufletul meu – ca un pământ însetat. Degrabă auzi-mă, Doamne, că a slăbit duhul meu. Nu-Ţi întoarce faţa Ta de la mine, ca să nu mă asemăn celor ce se coboară în mormânt. Fă să aud dimineaţa mila Ta, că la Tine mi-e nădejdea. Arată-mi, Doamne, calea pe care voi merge, că la Tine am ridicat sufletul meu. Scoate-mă de la vrăjmaşii mei, Doamne, că la Tine am scăpat. Învaţă- mă să fac voia Ta, că Tu eşti Dumnezeul meu; Duhul Tău cel bun mă va povăţui la pământul dreptăţii. Pentru numele Tău, Doamne, îmi vei da viaţă. Întru dreptatea Ta, vei scoate din necaz sufletul meu şi întru mila Ta vei nimici pe vrăjmaşii mei, şi vei pierde pe toţi cei ce necăjesc sufletul meu, că eu sunt robul Tău. Şi iarăşi: Auzi-mă, Doamne, întru dreptatea Ta. Să nu intri la judecată cu robul Tău! Auzi-mă, Doamne, întru dreptatea Ta. Să nu intri la judecată cu robul Tău! Duhul Tău cel bun mă va povăţui la pământul dreptăţii. Slavă… Şi acum… Aliluia (de 3 ori). Apoi preotul zice Ectenia mare. După ecfonis se recită stihurile de mai jos, iar după fiecare stih se cântă refrenul: Dumnezeu este Domnul… Stihurile: Lăudaţi pe Domnul că este bun, că în veac este mila Lui. Înconjurând m-au înconjurat şi în numele Domnului i-am înfrânt pe ei. Nu voi muri, ci voi fi viu şi voi povesti lucrurile Domnului. Piatra pe care n-au băgat-o în seamă ziditorii, aceasta s-a făcut în capul unghiului; de la Domnul s-a făcut aceasta şi este minunată în ochii noştri. Refrenul (cântat după glasul primului tropar): Dumnezeu este Domnul şi S-a arătat nouă; bine este cuvântat Cel ce vine întru numele Domnului (de 4 ori). Apoi se cântă troparul învierii, Slavă… a sfântului, Şi acum… a Născătoarei. Dacă nu este duminică, atunci se cântă direct troparul sfântului, Slavă… Şi acum… a Născătoare; iar dacă este Praznic împărătesc – se cântă de 3 ori troparul Praznicului. Urmează Catismele de rând (câte una sau două la fiecare slujbă, în ordine, de la 1 la 20), cu ectenii mici şi Sedelne după fiecare, apoi, dacă este duminică sau sărbătoare, se cântă (Polieleul,) Binecuvântările Învierii şi toate celelalte, iar dacă 5 © www.teologie.net este o zi de rând, se trece direct la Psalmul 50 (+ Canoanele, dacă nu s-au pus la Pavecerniţă) şi restul Utreniei. POLIELEU (stihuri alese din psalmii 134 şi 135) 1. [Robii Domnului, Aliluia!] Lăudaţi numele Domnului, lăudaţi slugi pe Domnul. (Aliluia.) 2. Că eu am cunoscut că mare este Domnul şi Domnul nostru peste toţi dumnezeii. 3. Doamne numele Tău este în veac şi pomenirea Ta în neam şi în neam. 4. Bine este cuvântat Domnul din Sion Cel ce locuieşte în Ierusalim. 5. Mărturisiţi-vă Domnului că este bun, că în veac este mila Lui. 6. Cu mână tare şi cu braţ înalt, că în veac este mila Lui. 7. Şi ne-a izbăvit pe noi de vrăjmaşii noştri, că în veac este mila Lui. 8. Mărturisiţi-vă Domnului ceresc, că în veac este mila Lui. Aliluia. În trei duminici înainte de Postul Mare, pe lângă cei 2 psalmi ai Polieleului se adaugă şi Psalmul 136: La râul Babilonului…, apoi Binecuvântările Învierii. Dacă este o sărbătoare, aici se cântă Mărimurile (din Catavasier sau Psaltire) DUMINICA - BINECUVÂNTĂRILE ÎNVIERII, gl. 5: Stih: Binecuvântat eşti Doamne, învaţă-mă îndreptările Tale. 1. Soborul îngeresc s-a minunat, văzându-Te pe Tine întru cei morţi socotit fiind şi puterea morţii Mântuitorule stricând, şi împreună cu Tine pe Adam sculând, şi din iad pe toţi slobozindu-i. 2. „Pentru ce mirul cu lacrimi de jale amestecaţi, o, uceniţe?” Îngerul ce a strălucit în mormânt a zis mironosiţelor: „vedeţi voi groapa şi înţelegeţi că Mântuitorul a înviat din morţi!” 3. Foarte de dimineaţă mironosiţele au alergat la groapa Ta tângu- indu-se, dar înaintea lor a stătut îngerul şi a zis: „vremea tânguirii a încetat, nu mai plângeţi, ci vestiţi apostolilor Învierea!” 4. Mironosiţele femei cu miruri venind la groapa Ta Mântuitorule au plâns, iar îngerul către dânsele a grăit zicând: „pentru ce cu cei morţi pe Cel viu socotiţi? Căci ca un Dumnezeu a înviat din mormânt!” 6 © www.teologie.net Slavă Tatălui şi Fiului şi Sfântului Duh. 5. Închinămu-ne Tatălui şi Fiului şi Sfântului Duh, Sfintei Treimi întru o fiinţă cu Serafimii strigând: „Sfânt, Sfânt, Sfânt eşti Doamne!” Şi acum şi pururea şi în vecii vecilor. Amin. 6. Pe Dătătorul de viaţă născându-L Fecioară de păcat pe Adam l-ai izbăvit şi bucurie Evei în locul întristării ai dăruit, şi pe cei căzuţi din viaţă i-a îndreptat la aceeaşi, Cel ce s-a întrupat din tine Dumnezeu şi Om. Aliluia, Aliluia, Aliluia, slavă Ţie Dumnezeule. (de 3 ori) După ectenia mică şi Ipacoí (sau Sedealna), în duminici se cântă antifoanele treptelor (din Octoih), iar la sărbători, Antifonul I al gl. 4: Din tinereţile mele multe patimi se luptă cu mine, dar [Tu] Însuţi mă sprijineşte şi mă mântuieşte, Mântuitorul meu. Cei ce urâţi Sionul ruşina-vă-veţi de Domnul, că precum iarba de foc aşa vă veţi usca. Slavă... Şi acum... Prin Sfântul Duh tot sufletul viază şi prin curăţie se înalţă luminează-se întru Unimea Treimii cu sfinţenie de taină. Duminica, după Evanghelie se cântă/citeşte: Învierea lui Hristos văzând, să ne închinăm Sfântului Domnului Iisus, Unuia Celui fără de păcat. Crucii Tale ne închinăm, Hristoase, şi Sfântă învierea Ta o lăudăm şi o slăvim; că Tu eşti Dumnezeul nostru, afară de Tine pe altul nu ştim, numele Tău numim. Veniţi toţi credincioşii să ne închinăm Sfintei învierii lui Hristos, că iată a venit prin Cruce bucurie la toată lumea. Totdeauna binecuvântând pe Domnul, lăudăm învierea Lui,că răstignire răbdând pentru noi, cu moartea pe moarte a stricat. Apoi Psalmul 50 Miluieşte-mă, Dumnezeule, după mare mila Ta şi după mulţimea îndurărilor Tale, şterge fărădelegea mea. Spală-mă cu totul de fărădelegea mea şi de păcatul meu mă curăţeşte. Că fărădelegea mea eu o cunosc şi păcatul meu înaintea mea este pururi. Ţie Unuia am greşit şi răul înaintea Ta l-am făcut, aşa încât drept eşti întru cuvintele Tale şi biruitor când judeci Tu. Că iată, întru fărădelegi m-am zămislit şi în păcate m-a născut maica mea; Tu însă adevărul ai iubit; cele nearătate şi cele ascunse ale înţelepciunii 7 © www.teologie.net Tale, mi-ai arătat mie. Stropi-mă-vei cu isop şi mă voi curăţi; spăla-mă-vei şi mai mult decât zăpada mă voi albi. Auzului meu vei da bucurie şi veselie; bucura-se-vor oasele cele smerite. Întoarce faţa Ta de la păcatele mele şi toate fărădelegile mele şterge-le. Inimă curată zideşte întru mine, Dumnezeule, şi duh drept înnoieşte întru cele dinlăuntru ale mele. Nu mă lepăda de la faţa Ta şi Duhul Tău cel Sfânt nu-L lua de la mine. Dă-mi iarăşi bucuria mântuirii Tale şi cu duh stăpânitor mă întăreşte. Învăţa-voi pe cei fără de lege căile Tale şi cei nelegiuiţi la Tine se vor întoarce. Izbăveşte-mă de osânda sângelui, Dumnezeule, Dumnezeul mântuirii mele. Bucura-se-va limba mea de dreptatea Ta; Doamne, buzele mele vei deschide şi gura mea va vesti lauda Ta. Căci jertfă de ai fi voit, Ţi-aş fi dat, dar nici arderile-de-tot nu le binevoieşti. Jertfa lui Dumnezeu este duhul zdrobit; inima înfrântă şi smerită Dumnezeu nu o va urgisi. Fă bine, Doamne, întru bunăvoirea Ta, Sionului, şi să se zidească zidurile Ierusalimului. Atunci vei binevoi jertfa dreptăţii, prinosul şi arderile-de-tot; atunci vor pune pe altarul Tău viţei. Apoi stihurile cu stihirile pe glasul 2 sau pe 6: Slavă…; Pentru rugăciunile Apostolilor Tăi, Milostive, curăţeşte mulţimea greşelilor noastre; Şi acum…; Pentru rugăciunile Născătoarei de Dumnezeu, Milostive, curăţeşte mulţimea greşelilor noastre. Stih: Miluieşte-mă, Dumnezeule, după mare mila Ta şi după mulţimea îndurărilor Tale, curăţeşte fărădelegile noastre. Stihira: Înviind Iisus din mormânt, precum mai înainte a zis, ne-a dăruit viaţă veşnică şi mare milă. La sărbători stihira se pune din Minei. Dacă nu s-au pus Canoanele la Pavecerniţă, urmează să fie citite aici, cu Catavasii după fiecare cântare. După Cântarea a 3-a se rosteşte Ectenie mică şi se citesc Sedelnele (sau Ipacoi), iar după Cântarea a 6-a iarăşi Ectenie mică, apoi Condacul şi Icosul. Înainte de Cântarea a 9-a se cântă Imnul Maicii Domnului: Cântarea/Imnul Maicii Domnului 1. Măreşte suflete al meu pe Domnul şi s-a bucurat duhul meu de Dumnezeu Mântuitorul meu. Refren: Ceea ce eşti mai cinstită decât Heruvimii şi mai slăvită fără de asemănare decât Serafimii care fără stricăciune pe Dumnezeu-Cuvântul ai născut; pe tine cea cu adevărat Născătoare de Dumnezeu te mărim. 2. Că a căutat spre smerenia roabei Sale că iată de acum mă vor ferici toate neamurile. 8 © www.teologie.net 3. Că mi-a făcut mie mărire Cel puternic şi Sfânt este numele Lui şi mila Lui în neam şi în neam spre cei ce se tem de Dânsul. 4. Făcut-a tărie cu braţul Său risipit-a pe cei mândri cu cugetul inimii lor. 5. Pogorât-a pe cei mândri de pe scaune şi a ridicat pe cei smeriţi pe cei smeriţi i-a umplut de bunătăţi şi pe cei bogaţi i-a scos afară deşerţi. 6. Luat-a pe Israel sluga Sa ca să pomenească mila precum a grăit către părinţii noştri lui Avraam şi seminţiei lui până în veac. În cazul în care Canoanele Utreniei s-au citit la Pavecerniţă, la Utrenie, după cântarea stihirilor de după Evanghelie, urmează ectenia mică (cu „Sfânt este Domnul Dumnezeul nostru” de 3 ori), apoi Luminânda şi Laudele. LAUDELE (psalmii 148, 149 şi 150) Toată suflarea să laude pe Domnul! Lăudaţi pe Domnul din ceruri, lăudaţi pe El întru cele înalte; Ţie se cuvine cântare, Dumnezeule. Lăudaţi pe El toţi îngerii Lui, lăudaţi pe El toate puterile Lui; Ţie se cuvine cântare, Dumnezeule. Mai departe, restul stihurilor se citesc, iar ultimele 6 sau 4 stihuri se intercalează cu stihirile Laudelor (după Tipic) Lăudaţi pe El soarele şi luna, lăudaţi pe El toate stelele şi lumina. Lăudaţi pe El cerurile cerurilor şi apa cea mai presus de ceruri, să laude Numele Domnului, că El a zis şi s-au făcut, El a poruncit şi s-au zidit. Pusu-le-a pe ele în veac şi în veacul veacului. Porunca a pus li nu o vor trece. Lăudaţi pe El toţi cei de pe pământ: balaurii şi toate adâncurile, focul, grindina, zăpada, gheaţa, viforul, toate îndepliniţi cuvântul Lui, munţii şi toate dealurile, pomii cei roditori şi toţi cedrii, fiarele şi toate animalele cele ce se târăsc şi păsările cele zburătoare. Împăraţii pământului şi toate popoarele, căpeteniile şi toţi judecătorii pământului, tinerii şi fecioarele, bătrânii cu tinerii să laude Numele Domnului, că numai Numele Lui s-a înălţat. Lauda Lui pe pământ şi în cer. Şi va înălţa puterea poporului Lui. Cântare tuturor cuvioşilor Lui, fiilor lui Israel, poporului ce se apropie de El. Cântaţi Domnului cântare nouă, lauda Lui în adunarea celor cuvioşi. Să se veselească Israel de Cel ce l-a făcut pe el, şi fiii Sionului să se bucure de Împăratul lor. Să laude numele Lui în horă; în timpane şi în psaltire să-I cânte Lui. Că iubeşte Domnul poporul Său şi va înălţa pe cei blânzi şi-i va izbăvi. Lăuda-se-vor cuvioşii întru slavă şi se vor bucura în aşternuturile lor. Laudele lui Dumnezeu în gura lor şi săbii cu două tăişuri în mâinile lor. Ca să facă izbândă între neamuri, mustrări între popoare. Ca să lege pe împăraţii lor în obezi şi pe cei slăviţi ai lor în cătuşe de fier. (Dacă avem 6 sau 8 stihiri, acestea se cântă/citesc începând cu acest stih) 9 © www.teologie.net Ca să facă între dânşii judecată scrisă. Slava aceasta este a tuturor cuvioşilor Săi. Lăudaţi pe Domnul întru sfinţii Lui; Lăudaţi pe El întru tăria puterii Lui. (Când avem doar 4 stihiri, începem a cânta/citi de aici) Lăudaţi pe El pentru puterile Lui; Lăudaţi pe El după mulţimea slavei Lui. Lăudaţi pe El în glas de trâmbiţă; Lăudaţi pe El în psaltire şi în alăută. Lăudaţi pe El în timpane şi în horă; Lăudaţi pe El în strune şi în organe. Lăudaţi pe El în chimvale bine răsunătoare; Lăudaţi pe El în chimvale de strigare. Toată suflarea să laude pe Domnul. De va fi duminică, se zic aceste stihuri (pentru a face 8): Scoală-Te, Doamne Dumnezeul meu, înalţă-se mâna Ta, nu uita pe săracii Tăi până în sfârşit. Lăuda-Te-voi, Doamne, cu toată inima mea, spune-voi toate minunile Tale. Iar dacă duminica Mineiul are stihiri la Laude, stihurile suplimentare (7 şi 8) se iau de la Stihoavnă (vezi în Minei la Vecernie). Slavă…, Stihira Evangheliei (duminica) sau din Minei Şi acum…, a Născătoarei de Dumnezeu, gl. 2 Preabinecuvântată eşti, Născătoare de Dumnezeu Fecioară, că prin Cel ce S-a întrupat din tine, iadul s-a robit, Adam s-a chemat, blestemul s-a nimicit, Eva s-a liberat, moartea s-a omorât şi noi am înviat. Pentru aceasta cântând, strigăm: Binecuvântat eşti, Hristoase Dumnezeule, Cel ce bine ai voit aşa, slavă Ţie. DOXOLOGIA MARE Slavă întru cei de sus lui Dumnezeu şi pe pământ pace, între oameni bunăvoire. Lăudămu-Te, bine Te cuvântăm, închinămu-ne Ţie, slăvimu-Te, mulţumim Ţie pentru slava Ta cea mare. Doamne, Împărate ceresc, Dumnezeule, Părinte Atotţiitorule, Doamne Fiule, Unule-Născut, Iisuse Hristoase şi Duhule Sfinte. Doamne Dumnezeule, Mieluşelul lui Dumnezeu, Fiul Tatălui, Cel ce ridici păcatele lumii; miluieşte-ne pe noi, Cel ce ridici păcatele lumii. Primeşte rugăciunea noastră, Cel ce şezi de-a dreapta Tatălui, şi ne miluieşte pe noi. Că Tu eşti Unul Sfânt, Tu eşti Unul Domn Iisus Hristos, întru slava lui Dumnezeu Tatăl. Amin. În toate zilele Te vom binecuvânta şi vom lăuda numele Tău în veac şi în veacul veacului. 10 © www.teologie.net Învredniceşte-ne, Doamne, în ziua aceasta fără de păcat să ne păzim noi. Binecuvântat eşti, Doamne, Dumnezeul părinţilor noştri, şi lăudat şi preaslăvit este numele Tău în veci. Amin. Fie, Doamne, mila Ta spre noi, precum am nădăjduit întru Tine. Binecuvântat eşti, Doamne, învaţă-ne îndreptările Tale (de trei ori). Doamne, scăpare Te-ai făcut nouă din neam în neam; eu am zis: Doamne, miluieşte-mă, vindecă sufletul meu, că am greşit Ţie. Doamne, către Tine am scăpat, învaţă-mă să fac voia Ta, că Tu eşti Dumnezeul meu. Că la Tine este izvorul vieţii, întru lumina Ta vom vedea lumină. Tinde mila Ta celor ce Te cunosc pe Tine. Sfinte Dumnezeule, Sfinte tare, Sfinte fără de moarte, miluieşte-ne pe noi (de trei ori). Slavă... Şi acum... Sfinte fără de moarte, miluieşte-ne pe noi. Sfinte Dumnezeule, Sfinte tare, Sfinte fără de moarte, miluieşte-ne pe noi. De este duminică, după sfârşitul Doxologiei şi Sfinte Dumnezeule…, se cântă troparul Învierii (din cele două de mai jos), iar dacă e o sărbătoare, atunci se cântă troparele ca la sfârşitul Vecerniei. Duminica, la glasurile 1, al 2-lea, al 3-lea şi al 4-lea, acest tropar al Învierii, pe glasul al 4-lea: Astăzi mântuirea a toata lumea s-a făcut, să cântăm Celui ce a înviat din mormânt şi Începătorului vieţii noastre; că stricând cu moartea pe moarte, biruinţă ne-a dăruit nouă şi mare milă. Duminica, la glasurile al 5-lea, al 6-lea, al 7-lea şi al 8-lea, acest tropar al Învierii, pe glasul al 8-lea: Înviat-ai din mormânt şi legăturile iadului ai rupt; stricat-ai osânda morţii, Doamne, pe toţi din cursele vrăjmaşului izbăvindu-i. Arătându-Te pe Tine Apostolilor Tăi, i-ai trimis la propovăduire; şi printr-înşii pacea Ta ai dăruit lumii, Unule mult-milostive. Apoi ecteniile şi Otpustul Utreniei. În loc de ectenii preotul poate citi Rugăciunea a 12-a a Utreniei, însoţită de Pace tuturor! şi rugăciunea de plecare a capetelor (toate cu voce tare), apoi face Otpustul şi începe Liturghia. În caz de nevoie, după troparul care se cântă la sfârşitul Doxologiei poate începe direct Liturghia. 11